Liikenne- ja viestintäministeriölle

LVM/417/03/2013

TIELIIKENNELAKI JA ERÄÄT SIIHEN LIITTYVÄT LAIT

Suomen Sopimuspalokuntien Liitto (SSPL) kiittää mahdollisuudesta lausua hallituksen esityksestä eduskunnalle tieliikennelaiksi ja eräiksi siihen liittyviksi laeiksi.

SSPL esittää laissa käytettäväksi sopimuspalokunta –käsitettä vapaaehtoisen palokunnan sijasta. Viranomaisten vastuulla oleva palokuntatoiminta ei ole vapaaehtoisuuden varassa vaan se on sopimuksellista toimintaa.

SSPL kannattaa pelastustoimelle annettavaa itsenäistä oikeutta liikenteenohjaukseen, koska käytännössä pelastustoimi tekee liikenteenohjausta paljon. Sopimuspalokuntien liikenteenohjaajat koulutetaan toimimaan oikein ja työturvallisesti liikenteenohjaustilanteissa.

SSPL pitää riittävänä nykyistä mallia, jossa hälytysajon osaamisen tason määrittelevät toimijat itse eikä lakiin perustuvalle koulutusvelvollisuudelle ole tarvetta. Nykyinen malli tuo joustavuutta toimintaan, kun jokainen ajo-oikeuden omaava voi käyttää hälytysajoa koskevaa poikkeussäännöstä tarpeen vaatiessa.

SSPL muistuttaa tässä yhteydessä siitä, että C-luokan ajokorttimuutokset ja ammattipätevyysvaatimukset ovat vähentäneet selvästi C-luokan ajo-oikeuden omaavien määrää nuorimmissa ikäluokissa.

Sopimuspalokuntatoimintaan osallistuvat omassa työssään olevat ammattikuljettajat eivät riitä läheskään kaikissa tilanteissa hälytysajojen suorittajiksi.

Käytännössä sopimuspalokunta tai palokuntalainen itse joutuu monesti kustantamaan C-luokan ajo-oikeuden, kun aikaisemmin C-luokan ajo-oikeus oli monella toimintaan tulevalla valmiina. Hälytysajokoulutus pystytään järjestämään pelastustoimen toimesta, mutta mahdollisuuksia ajoharjoitteluun tarvitaan lisää ammattipätevyysvaatimusten sitä rajoittamatta.

Poikkeussäännösten uusi sääntelymalli hälytysajoneuvon kuljettajan ja matkustajan osalta antaa perustellusti riittävän harkintavallan hälytystehtävällä olevalle yksikölle tehdä itsenäisiä päätöksiä tehtävän kiireellisyyden ja olosuhteiden sitä edellyttäessä. Erityisen varovaisuuden noudattamista hälytysajossa korostetaan pelastustoimen hälytysajokoulutuksessa tätä harkintavaltaa käytettäessä.

Suomen Sopimuspalokuntien Liitto ry

Toiminnanjohtaja

 Isto Kujala